钦定古今图书集成/理学汇编/文学典/第061卷 > 廖凝
## 钦定古今图书集成/理学汇编/文学典/第061卷 > 廖凝

按《湖广通志》：“凝，衡阳人，隐居南岳。南唐李景聘为彭泽令，慕陶元亮高风，委身去留，略无凝滞。叹曰：‘昔渊
明不以五斗折腰，吾何久为人役，恻怆若辕下驹耶’？
即解印归。有诗曰：‘五斗徒劳自折腰，三年两鬓为谁
焦。今朝官满重归去，还挈来时旧酒瓢’。复起为连州
刺史，寻归隐。”

按《赣州府志》：“廖凝，字熙绩，虔化人。与廖融当是兄弟
行。善吟讽，有学行。十岁《咏白》诗云：‘满汀鸥不散，一局
黑全输’。人咸惊异。后与融同隐南岳。三年，仕南唐，授
彭泽令，迁连州刺史。与昇平李建勋为诗友，有集行
世。而咏《中秋月》与《闻蝉》为绝唱。初宰彭泽，有句云：‘风
清竹阁留僧话，雨湿莎庭放吏衙’。秩满，有诗云：‘五斗
徒劳漫折腰，三年两鬓为谁焦？今朝解印吟归去，还
挈来时旧酒瓢’。”江左学诗者竞造其门。见《郡阁雅谈》。